Արդարեւ, հատորը հեղինակին կողմէ երախտիքի պերճախօս արտայայտութիւն մըն է իր ծննդավայրին ու իր հայեցի աճումին հիմնաքար ծառայած Ճեմարանին, որուն նուիրուած է հատորը՝ ուսումանարանին 70-ամեակին առիթով։ Ողջունահանդէսը սկսաւ ժամը 7-ին, ներկայութեամբ եւ հովանաւորութեամբ Թեմիս բարեխնամ Առաջնորդ Բարձր. Տ. Մուշեղ Արք. Մարտիրոսեանի։ Ձեռնարկը կազմակերպուած էր Ազգ. Առաջնորդարանի Մշակութային-Դաստիարակչական յանձնախումբին կողմէ, գործակցութեամբ «Ասպարէզ» օրաթերթի խմբագրութեան եւ Լոս Անճելըսի Ճեմարանականներու ընկերակցութեան։ Ներկայ էին քահանայ հայրեր, Ազգային Վարչութեան անդամներ, միութենական ներկայացուցիչներ եւ մեծ թիւով գրասէր հայորդիներ։ Բացման խօսքը արտասանեց յանձնախումբին ատենապետ՝ Հրայր Ճերմակեան, որ ներկաները ողջունելէ ետք, յիշեցուց, որ այս սրահը անցեալին հիւրընկալած է նոյն հեղինակին այլ գործերու ողջունահանդէսները եւս, ապա հրաւիրեց յանձնախումբի երիտասարդ անդամներէն Տիար Մուշեղ Պետեւեանը, որպէսզի վարէ յայտագիրը։ Մ. Պետեւեան հակիրճ կերպով ներկայացուց Հալէպի հայկական գաղութի պատմականն ու հայութեան դերակատարութիւնը՝ այդ շրջանի մեր պատմութեան մէջ, անդրադարձաւ վերջին տարիներու տագնապալի վիճակին ու վերականգնումի ճիգերուն, նշելով, որ հատորը նուիրուած է Հալէպին։ Ան հրաւիրեց «Ասպարէզ»ի խմբագիր Աբօ Պօղիկեանը, սրտասանելու իր սրտի խօսքը։ Պօղիկեան ողջունեց ներկաները, նկատեց, որ ներկաներուն մէջ հալէպցիները կը կազմեն մեծամասնութիւն, ու յայտնեց, թէ իր մեծ հօր հայրն ալ՝ քահանայ մը, անցեալին եղած է Հալէպի առաջնորդական տեղապահ։